Selleks päevaks kutsus Rahvarinne kokku massimeeleavalduse. Algselt pidi meeleavaldus olema suunatud kommunistliku partei vanameelse juhtkonna vastu. Keelata sellist üritust ei saanud, sest see oli välja kuulutatud kui rahva toetusavaldus perestroikale. Rahvakoosolek pidi saatma EKP delegaadid teele Moskvasse, kus oli tulekul parteikonverents, mis  pidi kindlustama Gorbatšovi positsiooni perestroika arhitektina N Liidus. EKP juhilt Karl Vainolt kavatseti nõuda aru selle kohta, miks ta koostas konverentsi delegatsiooni peamiselt sellistest inimestest, kes olid perestroika suhtes leiged.